Skupno stališče

z dne 25. maja 1998

Sveta na podlagi člena J.2 Pogodbe o Evropski uniji o človekovih pravicah, demokratičnih načelih, vladavini prava in dobrem upravljanju v Afriki

(98/350/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti člena J.2 Pogodbe,

ker je glede na člen J.1(2) Pogodbe o Evropski uniji eden izmed ciljev skupne zunanje in varnostne politike razvoj in utrjevanje demokracije in vladavine prava ter človekovih pravic in temeljnih svoboščin;

ker so Svet in predstavniki držav članic na sestanku Sveta 28. novembra 1991 sprejeli Resolucijo o človekovih pravicah, demokraciji in razvoju;

ker morajo dejavnosti Skupnosti in njenih držav članic v okviru sodelovanja AKP/ES glede na člena 4 in 5 Četrte Konvencije o državah AKP in ES, podpisane 15. decembra 1989 v Loméju, kakor je bila revidirana s Sporazumom podpisanim 4. novembra 1995 na Mauritiusu, upoštevati človeške razsežnosti in ker temeljijo na spoštovanju človekovih pravic, demokratičnih načel, vladavine prava in dobrega upravljanja;

ker glede na člen 3 Skupnega stališča 97/356/SZVP [1] o preprečevanju in reševanju konfliktov v Afriki, z 2. junija 1997, Svet jemlje na znanje, da bodo uvedeni ukrepi za zagotavljanje usklajenosti prizadevanj Evropske skupnosti in njenih držav članic na področju razvojnega sodelovanja in podpore uveljavljanju človekovih pravic, demokracije, vladavine prava in dobrega upravljanja;

ker so človekove pravice univerzalne, nedeljive, medsebojno odvisne in notranje povezane,

OPREDELIL NASLEDNJE SKUPNO STALIŠČE:

Člen 1

Cilj Unije je delovati v partnerstvu z afriškimi državami za pospeševanje človekovih pravic, demokratičnih načel, vladavine prava in dobrega upravljanja. Ta pristop služi kot okvir za ukrepanje držav članic.

Cilj tega skupnega stališča je prispevati k celovitosti zunanjih dejavnosti Unije v Afriki, vključno z ustreznimi odzivi politike. Unija priznava, da je demokratizacija proces, ki ga je moč podpirati z ustrezno pomočjo mednarodne skupnosti, vključno z Unijo, in da je mnogo afriških držav v preteklih letih uspešno izvedlo reforme, ki so izboljšale možnosti posameznikov pri uživanju človekovih pravic in demokratičnih procesov.

Člen 2

Unija suverenim državam priznava vso pravico, da vzpostavljajo svoje lastne ustavne rešitve in ustanavljajo svoje lastne upravne strukture v skladu s svojo zgodovino, kulturo, tradicijo ter družbeno in etnično sestavo. V tem okviru se Unija zaveže, da bo spodbujala in podpirala potekajoči proces demokratizacije v Afriki na podlagi spoštovanja naslednjih načel:

(a) varovanje človekovih pravic (državljanske in politične, socialne, ekonomske in kulturne);

(b) spoštovanje temeljnih demokratičnih načel, vključno s/z:

- pravico do izbire in zamenjave voditeljev na svobodnih in poštenih volitvah,

- ločitvijo zakonodajne, izvršilne in sodne oblasti,

- zajamčenjem svobode izražanja, obveščanja, združevanja in političnega organiziranja;

(c) vladavina prava, ki državljanom omogoča obrambo svojih pravic in ki vsebuje tako zakonodajno in sodno oblast, ki daje polno veljavo človekovim pravicam in temeljnim svoboščinam ter uveljavlja pošten, dostopen in neodvisen sodni sistem;

(d) dobro upravljanje, vključno s preglednim in odgovornim upravljanjem vseh virov v državi za namene pravičnega in trajnostnega razvoja.

Člen 3

(a) Pri določanju politike do posameznih držav Unija upošteva njihovo izhodišče in smer ter ritem poteka sprememb, kakor tudi politične zaveze teh vlad. Unija daje visoko prioriteto pozitivnemu in konstruktivnemu pristopu, ki spodbuja človekove pravice, demokratična načela, vladavino prava in dobro upravljanje.

(b) Unija, ki deluje tako z vladami kakor s civilno družbo na podlagi partnerstva in sodelovanja, namerava povečati svojo pomoč tistim afriškim državam, v katerih je prišlo do pozitivnih sprememb in kjer se vlade zavzemajo za pospeševanje pozitivnih sprememb. Kjer bodo spremembe šle na slabše, se Unija namerava odzvati na primeren način, tako da spremeni smer poteka sprememb na podlagi načel, določenih v resoluciji, ki je bila sprejeta 28. novembra 1991.

Člen 4

Svet jemlje na znanje, da Komisija svoje ukrepe za doseganje ciljev in prednostnih nalog tega skupnega stališča glede na potrebe namerava usmerjati s primernimi ukrepi Skupnosti.

Člen 5

Dejavnosti Unije za izvajanje tega skupnega stališča se pregledajo vsakih šest mesecev.

Člen 6

To skupno stališče začne veljati z dnem sprejetja.

Člen 7

To skupno stališče se objavi v Uradnem listu.

V Bruslju, 25. maja 1998

Za Svet

Predsednik

R. Cook

[1] UL L 153, 11.6.1997, str. 1.

--------------------------------------------------